****

**Szakmai beszámoló**

**502125/00928 pályázati azonosítójú**

**„A székesfehérvári Ciszterci Szent István Gimnázium Vegyeskarának részvétele a Berlin Brandenburg International School Nemzetközi Zenei Project fesztiválján”**

**című pályázathoz**

A Ciszterci Szent István Gimnázium vegyeskara 2025. március 1-2-án részt vett a 15. Berlin Brandenburg International School zenei fesztiválján, és fellépett a Berlin International Music Projekt Gala Concert elnevezésű zárókoncerten.

A kórus 2024 tél végén vett először részt a berlini iskola zenei programján, és az akkori sikeren és élményeken felbuzdulva az idei tanévben is megszerveztük az utat. A 2024-es részvételhez képest a vállalás abban különbözött, hogy a fesztiválon nem csak, mint a közös énekekben résztvevő tag, hanem mint önálló fellépő is szerepet vállaltunk.

Az utaztatásunkat idén is a Fehérvár travel vállalta, és kedves idegenvezető, dr. Bíró Mihályné Ildikó segítette az énekkart a szállás és az utazás szervezésében, illetve a pihenőnapon a potsdami kirándulást is levezényelte. A kísérőtanár Kovácsné Kereső Andrea tanárnő volt, aki nyelvtudásával és kedves személyiségével szintén sok segítséget nyújtott az utazás alatt.

A fesztiválra magyar kórusművekkel készültünk, Kodály Zoltán, Farkas Ferenc és Balásy Szabolcs zeneszerzők darabjaival. A vegyeskar tagjai számára a magyar kórusművek éneklése megszokott, hiszen évről-évre kerül a repertoárba egy-egy új magyar mű, miközben a kortárs külföldi szerzők műveiből is válogatunk. Nagy örömünkre szolgált, hogy a pécsi zenetanár, zeneszerző, énekes Balásy Szabolcs személyesen adott engedélyt a 2015-ben Pécsen megrendezésre kerülő XIX. Europa Cantat fesztiváldalaként ismertté vált Sing,sing! című műve előadására. Az iskolai kórusok megszólalásának minősége mindig az adott évben a kórushoz csatlakozó tanulók tudásán múlik, de mégis elmondható, hogy az évről-évre elvégzett zenei tevékenységek nyomot hagynak, fejlődik a hangzás, szebb lesz a hang, szorosabb a kapcsolat tanár és diák, illetve diák és diák között.



Bár a fesztivál alapvetően egy eklektikus zenei képet mutatott, úgy érzem, hogy a magyar kórusmuzsika a Ciszterci Vegyeskar által való interpretálásában kifejezetten magas szinten hangzott fel, és mind a fiatalok, mind a felnőttek részéről nagyon pozitív fogadtatásra talált.

Számomra nagyon fontos tevékenység az iskolában folyó ének-zene oktatás, és a több, mint 10 éve tartó zenei tevékenység eredményei kézzel foghatóak, pl. ennek a németországi utazásnak a keretében lezajlott kórsumunka is ide sorolható. A gimnáziumunk kórusának csak a legutolsó pár évből az Éneklő Ifjúságon való arany és ezüst eredményei, a Fehérvári Diáknapok kategóriagyőzelme és arany minősítése jelzi, hogy magas szintű munka folyik a zenei szakkörökben, és érdemes a kórus arra, hogy népszerűsítse a magyar zenét akár külföldön is.

Ezúton szeretném hálásan megköszönni a Nemzeti Kulturális Alap anyagi támogatását, melynek köszönhetően a külföldre való utazásunk költségei kisebb súllyal nehezedtek a résztvevő diákok családjaira.

Bízunk benne, hogy lesz a jövőben is hasonló program, és támogatásukkal megvalósíthatjuk őket!

Radics Éva